Õhtulehe andmetel sai eelmisel kolmapäeva õhtul tuntud UFO-uurija Igor Volke palju ärevaid kõnesid Muuga kandist, kus kohalikud olid näinud Söeterminali teel hulgakaupa naljakaid tilgakujuliste peadega ja liibuvatesse riietesse kängitsetud olendeid jalgratastel edasi-tagasi kihutamas, ilmselt emalaeva jaoks sobivat maandumispaika otsides. Kohale tõtanud Volke sai aga järjekordse karmi pettumuse osaliseks, kui  kosmosetsivilisatsiooni asemel suutis ta peale kahetunnist pingelist vaatlust (lähedalasuvatest põõsastest, binokliga "Baikal") tuvastada hoops Filter temposõidu esimese etapi osavõtjad. Nimelt - eraldistardi kiivrite viimane tegumood eeldab juba vähemalt kahemeeterist seljale ulatuvat "nokka", mida on tõepoolest kerge segamini ajada Spielbergi kuulsa E.T. filmi peategelase veidra kolbakujuga. Veelgi enam - arengud eraldistardirataste disainis on samuti märkimisväärsed ja ega nad kohaliku külamehe keskmist jalgratast enam  kuigivõrd tõesti ei meenuta - selline asi ajab loomulikult hirmu nahka. Ja mitte ainult kohalike ja Volkele, aga ka meile!